b"\n_START_ARTICLE_\nCa n'Ametller (Castellar del Vall\xc3\xa8s)\n_START_SECTION_\nArquitectura\n_START_PARAGRAPH_\nEdifici de gran format per l'addici\xc3\xb3 de volums adossats linealment a ponent i llevant. Presenta un cos principal de planta baixa i dues plantes amb coberts i corrals d'una sola al\xc3\xa7ada adossats linealment al vessant oposat, conformant un pati clos de grans dimensions. El conjunt resta tancat per dues portalades adovellades en arc rebaixat, la part exterior de ponent presenta una antiga era, i una escala adossada d'acc\xc3\xa9s posterior a cota m\xc3\xa9s elevada. El mas, presenta un carener perpendicular a la fa\xc3\xa7ana principal, i dues finestres centrades a la primera planta amb llindes i brancals de pedra sorrenca que tenen un aire renaixentista. El cos adossat a ponent presenta finestres de grans proporcions de ma\xc3\xb3, amb majorica de la Verge de Montserrat. El conjunt arquitect\xc3\xb2nic inclou una capella, constru\xc3\xafda a l'interior de la masia, dedicada a Sant Josep, per iniciativa del propietari al segle XVIII.\n_START_SECTION_\nHist\xc3\xb2ria\n_START_PARAGRAPH_\nFou conegut com a Mas de la Serra fins a finals del segle XV. Com a Ca n'Ametller \xc3\xa9s esmentada el 1712. En el transcurs dels anys ha donat prohoms destacats, principalment en c\xc3\xa0rrecs p\xc3\xbablics i pol\xc3\xadtics: Francesc d'Ametller i Perer (1657-1658-1726) fou pol\xc3\xadtic i jurista borb\xc3\xb2nic i ministre al Consell de Felip V ponent del Decret de Nova Planta conjuntament amb Jos\xc3\xa9 Pati\xc3\xb1o Rosales. Ametller era l'\xc3\xbanic fill d'una fam\xc3\xadlia camperola benestant, i per tant, l'hereu del patrimoni familiar. Francesc Ametller s'educaria dins l'adscripci\xc3\xb3 pagesa dels seus progenitors. La fam\xc3\xadlia provenia, de la pagesia benestant sorgida de la concentraci\xc3\xb3 de terres i que va veure consolidat el seu estatus a finals del segle XV amb la sent\xc3\xa8ncia arbitral de Guadalupe de 1486. _NEWLINE_Aquesta adscripci\xc3\xb3 al m\xc3\xb3n rural del Vall\xc3\xa8s del segle XVII es mantindria, encara que la carrera professional d'Ametller el port\xc3\xa9s a viure a Barcelona. De fet, el contracte de masoveria del mas de 1691 hi ha clares refer\xc3\xa8ncies a aquest fet, i fins i tot hi ha proves documentals, que demostren que Ametller visitava les seves terres, especialment a l'inici de l'estiu per la festivitat de Sant Joan. Un altre il\xc2\xb7lustre fou Josep Ametller i Montaner, fill d'aquesta casa, que fou senador de la Reial Audi\xc3\xa8ncia al segle XVIII. Com la resta de la fam\xc3\xadlia, i de fet, com tradicionalment ha estat la poblaci\xc3\xb3 castellarenca, Ametller i Montaner eren devots de Sant Josep. Per aquest motiu fou constru\xc3\xafda una capella dedicada a Sant Josep a l'interior de la masia de Ca n'Ametller en el segle XVIII. El 1871 Mn. Antoni Verg\xc3\xa9s i Mirass\xc3\xb3 la va visitar i en va veure conservada la part de la perspectiva pintada en el cel ras. Hi havia tamb\xc3\xa9 una imatge de Sant Josep, a sobre de la qual es llegia la seg\xc3\xbcent inscripci\xc3\xb3: Joseph, fili David, intercede pro nobis. El 1926 s'hi van fer unes reformes, de les quals no en queda res.  _NEWLINE_La casa actual fou renovada durant els anys 1925-26 i tamb\xc3\xa9 posteriorment. No \xc3\xa9s una masia habitada permanentment, per\xc3\xb2 s\xc3\xad conreada m\xc3\xa9s o menys regularment amb productes de sec\xc3\xa0. En l'actualitat la masia \xc3\xa9s propietat privada d'una empresa agr\xc3\xadcola."